**Vyhlásenie predkladateľa**

Materiál „Návrh štátnych programov výskumu a vývoja na roky 2019 – 2023 s výhľadom do roku 2028“ sa predkladá na rokovanie vlády Slovenskej republiky s rozporom s Ministerstvom financií Slovenskej republiky, ktoré požaduje od Ministerstva školstva, vedy, výskumu a športu Slovenskej republiky zabezpečiť prostriedky na financovanie predkladaných štátnych programov výskumu a vývoja v rámci existujúcich limitov kapitoly MŠVVaŠ SR.

**Stanovisko predkladateľa**

Požiadavku Ministerstva financií Slovenskej republiky na zabezpečenie prostriedkov na financovanie predkladaných štátnych programov výskumu a vývoja v rámci existujúcich limitov vlastnej kapitoly nie je z pohľadu Ministerstva školstva, vedy, výskumu a športu Slovenskej republiky žiaduce akceptovať, nakoľko Štátne programy výskumu a vývoja na obdobie rokov 2019 – 2023 s výhľadom do roku 2028 predstavujú ucelený systém zapojenia špičkových a vysoko efektívnych kapacít Slovenskej republiky do rozhodujúcich aktivít a potrieb štátu v oblasti rozvoja hospodárstva, ekonomiky a spoločnosti (priority zhora), predstavujú nástroj na zabezpečenie plnenia celoštátnych, nadrezortných a prierezových priorít výskumu a vývoja, pričom predpokladajú pozitívny dopad na rozvoj širokého spektra hospodárskych odvetví.

V kontexte vyššie uvedeného, nakoľko nejde o aktivitu smerovanú výlučne do rezortu školstva, ale o nadrezortné programy s celospoločenským a ekonomickým dopadom, nie je žiaduce zaťažiť finančnými nárokmi Štátnych programov výskumu a vývoja na obdobie rokov 2019 – 2023 s výhľadom do roku 2028 jednu kapitolu v plnom rozsahu v rámci jej existujúcich limitov, ale doplniť finančné prostriedky na ich realizáciu do kapitoly Ministerstva školstva, vedy, výskumu a športu SR ako kompetentného ústredného orgánu štátnej správy pre oblasť vedy a techniky s nadrezortnou pôsobnosťou pre ich využitie v prospech všetkých zainteresovaných rezortov.